เคทีซีปรับตัวยอมปิดสาขาเพื่อลดต้นทุน
“เคทีซี” ปิด 11 สาขา ลดต้นทุนการจัดการ ให้ชำระผ่านธนาคารกรุงไทย ไม่เสียค่าธรรมเนียม
15 มี.ค. 2555

“เคทีซี” ปิด 11 สาขา ลดต้นทุนการจัดการ ให้ชำระผ่านธนาคารกรุงไทย ไม่เสียค่าธรรมเนียม
นางณัฐชนัญ เก่งลือชา รองประธานเจ้าหน้าที่บริหาร สายงานช่องทางจัดจำหน่าย บริษัท บัตรกรุงไทย (เคทีซี) เปิดเผยว่า บริษัทเตรียมปิดสาขาให้บริการ หรือเคทีซี ทัช ในปีนี้ จำนวน 11 แห่ง ภายในเดือน มี.ค. -เม.ย. จากเดิมที่มีจำนวน 36 แห่ง โดยจะพิจารณาจากสาขาที่มีปริมาณธุรกรรมไม่มาก และอยู่ใกล้เคียงสาขาของธนาคารกรุงไทยเพื่อลดความซ้ำซ้อน
“การลดช่องทางสาขาเป็นส่วนหนึ่งของการลดต้นทุนการจัดการตามนโยบายของบริษัท” นางณัฐชนัญ กล่าว
นางณัฐชนัญ กล่าวว่า ยอมรับว่าลูกค้าอาจไม่สะดวกในการใช้บริการบ้าง แต่หลังจากการปิดสาขาครบแล้วบริษัทจะประชาสัมพันธ์ว่าให้ลูกค้าทราบ และร่วมมือกับธนาคารกรุงไทยเพื่ออำนวยความสะดวกให้กับลูกค้า โดยลูกค้าสามารถใช้บริการชำระค่าบัตรเครดิตผ่านสาขาของธนาคารกรุงไทย ไม่ต้องเสียค่าธรรมเนียม แต่หากเป็นกรณีชำระค่าบริการด้านสินเชื่อจะเสียค่าธรรมเนียม 15 บาท ส่วนการชำระค่าบริการผ่านเคาน์เตอร์เซอร์วิสจะเสียค่าธรรมเนียมธุรกรรมละ 15 บาท
อย่างไรก็ตาม การลดจำนวนสาขาของบริษัทจะไม่กระทบต่อช่องทางจำหน่ายของบริษัท เนื่องจากธุรกรรมที่มาจากสาขาของเคทีซี 80-85% คือการชำระค่าบริการ มีเพียง 15-20% ที่ลูกค้าเข้ามาเพื่อขอสมัครบัตรเครดิต ส่วนพนักงานที่อยู่ใน 11 สาขาจะย้ายไปประจำสาขาอื่นโดยไม่มีการเลิกจ้าง และกว่า 70% ของพนักงานสาขาจะเป็นนักศึกษาที่ทำงานเสริม